Siden skoleudvalget i Rebild Kommune besluttede at udsætte renoveringen af Øster Hornum Skole på ubestemt tid har skolens bestyrelse samlet underskrifter ind for at tvinge kommunen til at fortsætte med renoveringsplanerne. - Det har været nemt, kun én enkelt har sagt nej til at skrive under. Næsten alle husstande er repræsenteret, siger Eva Nygaard, der er formand for skolebestyrelsen, til TV2/Nord. Borgmester Anny Winther fik i dag overrakt underskrifterne. Hun vil nu finde ud af om skoledebatten i Rebild Kommune kan speedes op, så placeringen af 7.klasserne afklares hurtigt. Samtidig skal der laves en plan B, så renoveringen af Øster Hornum Skole kan gå igang med det samme. Beslutningen om 7.klasserne er truffet, uanset om der skal være 7.klasse eller ej på Øster Hornum Skole. - Vi skal ikke gå hovedkuls igang, men renovere hvor der er behov. Vi skal også have et overblik over investeringerne inden vi går i gang, men tidsplanen kan nok godt strammes lidt op, siger Anny Winther, Borgmester, Rebild Kommune til TV2/Nord.

Opsummering:
551 borger i Øster Hornum har gennem den seneste uge skrevet under på, at byens skole skal renoveres med det samme.